เงินปันผล คืออะไร แบบเข้าใจง่ายๆ
“ถ้าคุณยังหาทางทำเงิน ตอนคุณนอนหลับไม่ได้ คุณต้องทำงานไปจนตาย”  ประโยคสั้นๆ ที่ Warren Buffett เคยกล่าวไว้ แต่ประโยคนี้แฝงด้วยข้อคิด ซึ่งเป็นแก่นของหลักการลงทุน  การลงทุนที่ทุกคนใฝ่ฝันก็คือ การครอบครองทรัพย์สินอะไรบางอย่าง ที่มันจะสามารถผลิตเงินให้เราใช้ไปเรื่อยๆ ถึงแม้ว่าเราจะไม่ได้ทำอะไรเลย..  และสินทรัพย์ที่นักลงทุนชอบครอบครองก็คือ หุ้นของบริษัทต่างๆ  เพราะหุ้นบริษัทต่างๆ จะผลิต “เงินปันผล” ให้เราใช้ไปเรื่อยๆ ได้..  แล้วเงินปันผล มีรายละเอียดเป็นอย่างไร ลงทุนแมนจะเล่าให้ฟัง
23 มี.ค. 2562

เงินปันผล คืออะไร แบบเข้าใจง่ายๆ / โดย ลงทุนแมน
“ถ้าคุณยังหาทางทำเงิน ตอนคุณนอนหลับไม่ได้ คุณต้องทำงานไปจนตาย”
ประโยคสั้นๆ ที่ Warren Buffett เคยกล่าวไว้
แต่ประโยคนี้แฝงด้วยข้อคิด
ซึ่งเป็นแก่นของหลักการลงทุน
การลงทุนที่ทุกคนใฝ่ฝันก็คือ การครอบครองทรัพย์สินอะไรบางอย่าง ที่มันจะสามารถผลิตเงินให้เราใช้ไปเรื่อยๆ ถึงแม้ว่าเราจะไม่ได้ทำอะไรเลย..
และสินทรัพย์ที่นักลงทุนชอบครอบครองก็คือ หุ้นของบริษัทต่างๆ
เพราะหุ้นบริษัทต่างๆ จะผลิต “เงินปันผล” ให้เราใช้ไปเรื่อยๆ ได้..
แล้วเงินปันผล มีรายละเอียดเป็นอย่างไร
ลงทุนแมนจะเล่าให้ฟัง
สมมติ บริษัท A ทำกำไรในรอบปีได้ 1,000 ล้านบาท
บริษัทนี้มีหุ้นจำนวน 100 ล้านหุ้น
หมายความว่า บริษัท A มีกำไรต่อหุ้น หุ้นละ 10 บาท
ถ้าบริษัทมีนโยบายจ่ายปันผล 50% ของกำไรสุทธิ
ดังนั้น บริษัท A จะจ่ายเงินปันผลหุ้นละ 5 บาท
ถ้าราคาหุ้นบริษัท A อยู่ที่ 100 บาท
หมายความว่า ถ้าเราซื้อหุ้นนี้ไป
เราจะได้ผลตอบแทนจากเงินปันผล หรือเรียกว่า Dividend Yield เท่ากับ 5%
ถ้าบริษัท A จ่ายเงินปันผลหลังรอบระยะเวลาบัญชี เราจะเรียกว่า “เงินปันผลตามปกติ”
แต่ถ้าบริษัท A จ่ายเงินปันผลนอกรอบระยะเวลาบัญชี เราจะเรียกว่า “เงินปันผลระหว่างกาล”
ในบางครั้ง แม้บริษัทขาดทุนในปีนั้น ก็สามารถจ่ายเงินปันผลได้ โดยใช้กำไรสะสมมาจ่าย แต่ถ้าบริษัทยังขาดทุนสะสมอยู่จะยังจ่ายเงินปันผลให้แก่ผู้ถือหุ้นไม่ได้
ปกติแล้ว เมื่อบริษัทในตลาดหลักทรัพย์ประกาศจ่ายเงินปันผล จะระบุวันที่นักลงทุนไม่ได้สิทธิรับเงินปันผลด้วย นั่นคือ การขึ้นเครื่องหมาย XD หรือย่อมาจาก Excluding Dividend
XD คืออะไร?
ตัวอย่างเช่น ถ้า บริษัท A ประกาศขึ้นเครื่องหมาย XD วันที่ 15 มีนาคม
ถ้าเราซื้อหุ้นวันที่ 14 มีนาคม เรายังมีสิทธิได้รับเงินปันผล
แต่ถ้าซื้อตั้งแต่วันที่ 15 มีนาคม เป็นต้นไป เราจะไม่มีสิทธิรับเงินปันผลในครั้งนี้
เงินปันผลยังมีสิทธิในการเครดิตภาษีได้อีกด้วย
เนื่องจาก เงินปันผลที่จ่ายให้ผู้ถือหุ้นนั้นมาจากกำไรสุทธิของบริษัทที่ถูกหักภาษีเงินได้นิติบุคคลไปแล้ว
ต่อมาเมื่อผู้ถือหุ้นได้รับเงินปันผล จะมีภาษีหัก ณ ที่จ่าย อีก 10%
ซึ่งอย่างกรณีของหุ้น A นั้น แทนที่ผู้ถือหุ้นจะได้เงินปันผลหุ้นละ 5 บาท กลับได้เงินปันผลหุ้นละ 4.50 บาทเพราะถูกหัก ณ ที่จ่าย 10%
สรุปแล้ว เงินก้อนเดิมกลับมีการเสียภาษีถึง 2 ชั้น
ชั้นแรกคือ ภาษีเงินได้นิติบุคคล
ชั้นสองคือ ภาษีหัก ณ ที่จ่าย
ทั้งนี้ ผู้ถือหุ้นสามารถเสียภาษีเพียงชั้นเดียว โดยใช้เครดิตภาษีเงินปันผลได้
แต่สำหรับคนที่มีฐานภาษีเงินได้สูง อาจจะไม่จำเป็นต้องใช้เครดิตภาษีเงินปันผล
และสำหรับบริษัทที่ได้รับสิทธิประโยชน์ทางภาษี (BOI) ทำให้กำไรของบริษัทไม่ได้ถูกหักภาษีเงินได้นิติบุคคล ผู้ถือหุ้นก็จะไม่สามารถใช้เครดิตภาษีเงินปันผลได้
มีข้อมูลที่น่าสนใจคือ
ปัจจุบัน ตั้งแต่ก่อตั้งตลาดหลักทรัพย์ของไทยมาในปี ค.ศ. 1975
ตลาดหลักทรัพย์ให้ผลตอบแทนเงินปันผลเฉลี่ย 4.29%
โดยปีที่ให้ผลตอบแทนเงินปันผลสูงสุดคือปี 1981 ที่ 9.51%
และปีที่ให้ผลตอบแทนเงินปันผลต่ำสุดคือปี 1999 ที่ 0.86%
ปกติแล้ว นักลงทุนส่วนใหญ่จะชอบเงินปันผล จึงอยากให้บริษัทจ่ายเงินปันผลออกมาให้มากที่สุด
อย่างไรก็ตาม บางกรณีแทนที่บริษัทจะจ่ายเงินปันผลให้ผู้ถือหุ้น ถ้าบริษัทสามารถนำกำไรดังกล่าวมาลงทุนขยายกิจการของบริษัท จนประสบความสำเร็จ ก็จะทำให้ราคาหุ้นของบริษัทเพิ่มขึ้นได้ สุดท้ายผู้ถือหุ้นก็ได้รับประโยชน์เช่นกัน
Berkshire Hathaway เป็นตัวอย่างของบริษัทที่ไม่จ่ายเงินปันผล แต่สามารถนำเงินไปใช้ในการลงทุนต่อยอดขยายกิจการของบริษัทได้เป็นอย่างดี
ซึ่งถ้าเราลงทุนในหุ้น Berkshire Hathaway ในปี 1965 ซึ่งเป็นเวลาใกล้ๆ กับที่ Warren Buffett เริ่มเข้ามาซื้อหุ้นของบริษัท เงินลงทุน 10,000 บาท ของเราในวันนั้น จะเพิ่มเป็น 240 ล้านบาทในปี 2017
สุดท้ายแล้ว เรื่องเงินปันผลเป็นพื้นฐานสำคัญสำหรับวิชาการลงทุน
ถ้าใครอ่านจบแล้ว เข้าใจเรื่องนี้ ก็น่าจะเป็นประโยชน์ในการศึกษาเรื่องอื่นที่เกี่ยวข้อง
ในวันข้างหน้า
ถ้ามีใครแนะนำหุ้นตัวไหนให้ฟัง
ลองถามกลับไปว่า
เงินปันผลของบริษัทนี้เป็นเท่าไร
แล้วถ้าบริษัทไม่ปันผล บริษัทเอาเงินกำไรไปทำอะไร..
----------------------
Private Fund และ Trust คืออะไร อ่านได้ที่นี่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-
-
-
-